Notum sit omnibus presentibus et futuris quod, domina Adelina, filia quondam domini Guidonis, militis de Augerans, domina de Travaseyo, relicta domini Joannis de Morimonte, dedit, legavit, erogavit et concessit in puram et perpetuam elemosinam religiosis dominabus de Ounens earumque successoribus libere et quiete duas eminas frumenti in parte sua decimarum de Augerans. Ita quod predicte domine debent facere servicium quolibet anno pro dicta domina Adelina et suis antecessoribus et debet fieri pitancia conventui dictarum dominarum eadem die qua fiet servicium. Promisit siquidem dicta domina Adelina pro se et suis dictam elemosinam defendere, garantire et inviolabiliter observare bona fide et quod contra hujusmodi factum non veniet per se vel per alium nec consentiet contra ire volenti. In cujus rei testimonium, nos frater Symon, abbas Rosierarum, ad preces dicte domine Adeline, sigillum nostrum presentibus litteris duximus apponi. Actum anno Domini millesimo M° CC° LX° quarto.